กสิกรไทยเฟ้นตราสารหนี้ตปท.เข้า3กองทุน
บลจ. กสิกรไทย ลุย 4 ทวีป เฟ้นตราสารหนี้เข้า 3 กองทุนใหม่  ชูผลตอบแทน 2.80% - 3.15% ต่อปี
12 มี.ค. 2556

บลจ. กสิกรไทย ลุย 4 ทวีป เฟ้นตราสารหนี้เข้า 3 กองทุนใหม่  ชูผลตอบแทน 2.80% - 3.15% ต่อปี 
นายนาวิน อินทรสมบัติ ผู้ช่วยกรรมการผู้จัดการ บริษัทหลักทรัพย์จัดการกองทุน กสิกรไทย จำกัด เปิดเผยว่า จะเสนอขายกองทุนตราสารหนี้ต่างประเทศประเภทกำหนดอายุโครงการจำนวน 3 กองทุน ทั้งอายุ 3 เดือน 6 เดือน และ 1 ปีพร้อมนโยบายป้องกันความเสี่ยงจากอัตราแลกเปลี่ยนทั้งจำนวน  ในวันที่ 12-18 มีนาคม 2556 ประกอบด้วย กองทุนเปิดเค ตราสารหนี้ 3 เดือน ซีเอช (KFI3MCH) โอกาสรับผลตอบแทนหลังหักค่าใช้จ่ายกองทุนที่ 2.80 % ต่อปี  กองทุนเปิดเค ตราสารหนี้  6 เดือน บีอี (KFI6MBE)  ประมาณการผลตอบแทนหลังหักค่าใช้จ่ายกองทุนที่ 3.00% ต่อปี และกองทุนเปิดเค ตราสารหนี้ต่างประเทศ 1 ปี บีเค (KFF1YBK) ซึ่งให้โอกาสรับผลตอบแทนหลังหักค่าใช้จ่ายกองทุนที่ 3.15%  โดยผลตอบแทนจากทั้ง 3 กองทุนดังกล่าว ผู้ลงทุนบุคคลธรรมดาไม่ต้องเสียภาษี ณ ที่จ่าย   
สำหรับตราสารที่กองทุนเปิดเค ตราสารหนี้ 3 เดือน ซีเอช (KFI3MCH) จะลงทุนในเบื้องต้น ได้แก่ ตราสารหนี้ Safeway Inc., ประเทศสหรัฐอเมริกา (BBB/S&amp;P) ตราสารหนี้ ธนาคารซีไอเอ็มบี ไทย จำกัด (มหาชน) (AA-(tha)/Fitch)  ตั๋วแลกเงิน บริษัท อยุธยา แคปปิตอล ออโต้ ลีส จำกัด (มหาชน) (A+/TRIS) ร่วมด้วยเงินฝาก Commercial Bank of Qatar, ประเทศกาตาร์ (A/Fitch) และเงินฝาก ธนาคารทิสโก้ จำกัด (มหาชน) (A/TRIS)
ด้านกองทุนเปิดเค ตราสารหนี้  6 เดือน บีอี (KFI6MBE)  จะลงทุนในตราสารหนี้ Itau Unibanco S.A., ประเทศบราซิล (BBB+/Fitch)  ตั๋วแลกเงิน Sberbank, ประเทศรัสเซีย (BBB/Fitch) ตราสารหนี้ ธนาคาร ซีไอเอ็มบี ไทย จำกัด (มหาชน) (AA-(tha)/Fitch) และส่วนที่เหลือจะลงทุนในเงินฝากของ 2 สถาบันการเงินในต่างประเทศ ได้แก่ เงินฝาก Commercial Bank of Qatar, ประเทศกาตาร์ (A/Fitch) และเงินฝาก Bank of China, สาขาฮ่องกง(A/Fitch) 
ด้านกองทุนตราสารหนี้ต่างประเทศ 1 ปี บีเค (KFF1YBK) ซึ่งเป็นทางเลือกสำหรับผู้ลงทุนที่ต้องการล็อคโอกาสรับผลตอบแทนในระยะยาวขึ้นนั้น จะลงทุนในตราสารหนี้ Standard Bank of South Africa, ประเทศแอฟริกาใต้  (BBB+/Fitch) ตราสารหนี้ Banco Santander S.A., ประเทศบราซิล (BBB/Fitch)  ตั๋วแลกเงิน Sberbank, ประเทศรัสเซีย  (BBB/Fitch) ร่วมด้วยเงินฝาก Union National Bank, ประเทศสหรัฐอาหรับเอมิเรตส์  (A+/Fitch) และเงินฝาก Commercial Bank of Qatar, ประเทศกาตาร์ (A/Fitch) 
นอกจากนี้ ในช่วงเวลาเดียวกัน บลจ. กสิกรไทยจะเปิดขายกองทุนเปิดเค คุ้มครองเงินต้น ตราสารหนี้ไทย 3 เดือน บีวาย (KPPTF3MBY)โดยกองทุนดังกล่าวจะลงทุนส่วนใหญ่ประมาณ 80% ในพันธบัตรรัฐบาลไทย หรือ พันธบัตรธนาคารแห่งประเทศไทย และส่วนที่เหลือจะลงทุนในเงินฝากประจำ 3 เดือนของธนาคารพาณิชย์ โอกาสรับผลตอบแทนปลอดภาษีที่ 2.60% ต่อปี เพื่อตอบรับความต้องการสำหรับผู้ลงทุนที่รับความเสี่ยงได้ต่ำมากและต้องการลงทุนกับตราสารหนี้ในประเทศเป็นหลัก อีกด้วย